कनवास। सरकारी व गैर-सरकारी रिकॉर्ड बताते हैं, जिले में बीते कई वर्षो में पेड़ों की अंधाधुंध कटाई हुई, जो अभी भी जारी है। बेलगाम गर्मी में शरीर छांव को तरस रहा है। ऐसे में यह सुनना कितना सुखद है कि चंद मेहनतकश ग्रामीणों ने 96 बीघा जमीन से अतिक्रमण हटवाकर 14 हजार पेड़ों का जंगल तैयार कर दिया है। जहां की हरियाली में आज ऐसे-ऐसे पक्षी कलरव कर रहे हैं, जो पिछले दस वर्षो से वहां दिख ही नहीं रहे थे।
पर्यावरण बचाओ की यह नजीर ज्यादा दूर नहीं कोटा शहर से 50 किमी दूर कनवास ग्राम पंचायत में पेश की गई है। इस गांव की सरपंच उषा शर्मा और उनके पति हरिमोहन शर्मा ने ग्रामपंचायत की जमीन से अतिक्रमण हटाने के लिए काफी संघर्ष किया। लोगों ने वहां वर्षो से पशुओं के बाड़े बना रखे थे।
2010 में किसी तरह से अतिक्रमण हटवाया जा सका। इसके बाद सरपंच ने नरेगा के तहत वहां पौधरोपण कराने का निर्णय लिया जो पूरे गांव और इलाके के हित में रहा। वन विभाग के सहयोग से धीरे-धीरे एक साल में उन्होंने 14 हजार पौधे लगवा दिए। आज इन पौधों ने 96 बीघा जमीन को वन में तब्दील कर दिया है। 11 हजार आबादी वाले इस गांव को लोग यहां मॉर्निग वाक करते हैं। उनके लिए यह खाली वक्त बिताने का सबसे अच्छा स्थान है। इसके अलावा गांव के 15 लोगों को यहां स्थाई रोजगार भी मिल चुका है।
पेड़ों की कई किस्में
फॉरेस्ट रेंजर सरदार सिंह मीणा और फॉरेस्टर चन्द्र प्रकाश ने बताया कि यहां नीम, शीशम, केशवधाम, करंच, बेर, बांस, आंवला, नारंगी, अमरूद, आम, पलाश, जामुन, सिरस, चिलबिल, गुलमोहर और लसोढ़ा समेत करीब 45 किस्म के पेड़ लगाए गए हैं। सरपंच पति हरिमोहन इस काम के शुरुआती दिनों को याद करते हुए कहते हैं, वनविभाग के अफसर जयसिंह जी राठौड़ और विकास अधिकारी हरिशंकर कुमावत के योगदान वे कभी नहीं भूल सकते।
मोर की वापसी प्रदूषण मुक्ति का संकेत
मोर को प्रदूषण मुक्ति का संकेत माना जाता है। यह उन्हीं स्थानों पर पाया जाता है, जहां वायु प्रदूषण न के बराबर हो। कनवास में मोर की वापसी का मतलब है कि अब वहां की आबोहवा प्रदूषण मुक्त हो चुकी है।
ये पक्षी वापस लौटे
1- मोर (राष्ट्रीय पक्षी), 2- तुइयां, 3- तीतर, 4- हुक्का, 5- गग्गू
खास बातें
96 बीघा में तैयार हुआ जंगल
14 हजार पेड़ लगाए गए
45 किस्म के वृक्ष है यहां
15 ग्रामीणों को मिला है रोजगार
05 किस्म के पक्षी क्षेत्र में वापस लौट आए
hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva